গঁড় চিকাৰত অভিযুক্ত এজন লোকক পঞ্চায়তৰ সভাপতিৰ পদৰ বাবে প্ৰাৰ্থিত্ব দি পিছত চাৰিওফালৰ পৰা অহা ধিক্কাৰত তৰণি হেৰুৱাই বিশ্বনাথ জিলা কংগ্ৰেছে মুখলজ্জা বচোৱাৰ শেষ চেষ্টা কৰিছে। আজি বিশ্বনাথ জিলা কংগ্ৰেছ কমিটীয়ে জানিবলৈ দিয়ে যে দলে ছোৱাগুৰি পঞ্চায়তৰ সভাপতি হিচাপে টিকট দিয়া দিলৱাৰ হুছেইনৰ প্ৰাৰ্থিত্ব প্ৰত্যাহাৰ কৰিছে। এই সন্দৰ্ভত জিলা কমিটীয়ে প্ৰাৰ্থীজনৰ প্ৰাৰ্থিত্ব প্ৰত্যাহাৰ কৰিবলৈ অনুৰোধ জনাই জিলাৰ উপায়ুক্তলৈ এখন পত্ৰ প্ৰেৰণ কৰিছে।
দলৰ সূত্ৰই কয় যে প্ৰাৰ্থীজন গঁড় হত্যাত জড়িত বুলি অভিযোগ পোৱাৰ পিছতে প্ৰদেশ কংগ্রেছৰ সভাপতি শ্ৰীৰিপুণ বৰাৰ নিৰ্দেশ অনুসৰি প্ৰাথমিক তদন্ত কৰি তেওঁৰ প্ৰাৰ্থিত্ব প্ৰত্যাহাৰ কৰা হৈছে।
উল্লেখযোগ্য যে অগপ দলে বোকাখাতৰ ধনশিৰি মুখ গাঁও পঞ্চায়তৰ সভাপতি পদৰ বাবে কাজিৰঙাৰ এজন গঁড় চিকাৰীক টিকট দিছিল। ইয়াৰ দুদিন পিছতে কংগ্ৰেছ দলটোৱেও অগপৰ পদাংক অনুকৰণ কৰি বিশ্বনাথ জিলাৰ ছোৱাগুৰি পঞ্চায়তৰ সভাপতি পদত দিলৱাৰ হুছেইন নামৰ এজন চোৰাং চিকাৰীক প্ৰাৰ্থিত্ব দিয়ে।
বিশ্বনাথ কংগ্ৰেছে উপায়ুক্তলৈ লিখা পত্ৰখন।
কথাটোক লৈ ৰাজ্যত ব্যাপক চৰ্চা আৰু সমালোচনাৰ জোৱাৰ উঠে। ছ'চিয়েল মিডিয়াতো তীব্ৰ ভৰ্ৎসনা দেখিবলৈ পোৱা যায়। এনে বিৰূপ প্ৰতিক্ৰিয়াৰ পিছতে আজি কংগ্ৰেছে দিলৱাৰ হুছেইনৰ প্ৰাৰ্থিত্ব প্ৰত্যাহাৰ কৰা বুলি ঘোষণা কৰিছে। কিন্ত ইতিমধ্যে দিলৱাৰ হুছেইনে কংগ্ৰেছ দলৰ প্ৰাৰ্থী হিচাপে মনোনয়ন দিছে।
মন কৰিব লগীয়া যে বিশ্বনাথ জিলা প্ৰথম পৰ্য্যায়ত নিৰ্বাচন হ'ব। গতিকে মনোনয়ন পত্ৰ দাখিলৰ অন্তিম সীমা ইতিমধ্যে পাৰ হৈছে। যদি প্ৰাৰ্থীজনৰ মনোনয়ন পত্ৰ কংগ্ৰেছ দলৰ অনুৰোধ ৰাখি উপায়ুক্তই প্ৰত্যাহাৰ কৰে, তেন্তে পঞ্চায়ত সমষ্টিটোত সভাপতি পদৰ প্ৰাৰ্থী নাথাকিব কংগ্ৰেছৰ।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
